Eskom kan teen April bankrot weesArgieffoto: GCIS LP’s het Woensdag gehoor indien Eskom nie ŉ finansiële reddingsboei van die regering ontvang nie, die kragvoorsiener teen April insolvent verklaar kan word. Regeringsbeamptes het die parlementêre portefeuljekomitee oor openbare ondernemings ingelig oor die beroerde stand van sake by die kragvoorsiener. LP’s het gehoor Eskom is reeds tegnies insolvent en verkeer in ŉ krisistoestand wat lei tot gereelde kragonderbrekings en die toepassing van beurtkrag. Thuto Shomang, waarnemende direkteur-generaal van openbare ondernemings, het gesê dié krisis is die gevolg van onder meer jarelange wanbestuur, korrupsie en swak besluitneming by die kragreus. Shomang het ŉ uiteensetting van die operasionele en finansiële krisis by Eskom aan LP’s voorgelê. Hy het gesê die inkomste wat deur die kragvoorsiener gegenereer word, is nie genoeg om bedryfskoste en skuldbetalings te dek nie. Die personeel het van 32 000 in 2007 toegeneem tot 48 000 in 2018 en die gepaardgaande koste het van R9,5 miljard tot R25,9 miljard toegeneem. Munisipale skuld het toegeneem tot ongeveer R1 miljard per maand. Operasionele uitdagings sluit in ŉ verouderende kragopwekkingsvloot wat nie behoorlik in stand gehou is nie, asook ontwerpfoute by die twee jongste steenkoolkragstasies, Medupe en Kusile. Dié kragstasies kan tans net teen 40% kapasiteit funksioneer, wat die situasie nog erger maak en die moontlikheid van beurtkrag verhoog. Fase 3-beurtkrag is vanoggend weer toegepas, die vierde agtereenvolgende dag wat Suid-Afrikaners beurtkrag ervaar.